ตำบลศาลากลาง

ศาลากลาง เป็นตำบลหนึ่งของอำเภอบางกรวย จังหวัดนนทบุรี พื้นที่ของตำบลนี้มีอาณาเขตติดต่อกับกรุงเทพมหานคร แต่ยังคงอนุรักษ์ความเป็นท้องถิ่นอย่างเห็นได้ชัด

ประวัติ 
ได้มีผู้เล่าสืบต่อกันมาว่า แต่ก่อนบริเวณนี้ไม่มีผู้คนอาศัยมากนัก มีแต่ที่นาและลำคลองสายต่าง ๆ ผ่าน การเดินทางใช้เรือเป็นหลัก ระยะเวลาเดินทางก็นานมาก ผู้ที่เดินทางผ่านบริเวณนี้เป็นประจำจึงช่วยกันสร้างศาลาสำหรับพักเหนื่อยระหว่างการเดินทางซึ่งอยู่ตรงกลางพื้นที่นี้ เมื่อชุมชนขยายจำนวนมากขึ้นจนตั้งเป็นตำบลได้ ก็เรียกตำบลที่ตั้งขึ้นมาใหม่นี้ว่า ตำบลศาลากลาง

ปัจจุบันองค์กรปกครองส่วนท้องถิ่นที่ดูแลตำบลศาลากลางเต็มพื้นที่นั้นมีฐานะเป็น เทศบาลตำบลศาลากลาง โดยได้รับการจัดตั้งจากองค์การบริหารส่วนตำบลศาลากลางมาตั้งแต่ปี พ.ศ. 2551

ที่ตั้งและอาณาเขต 
ตำบลศาลากลางตั้งอยู่ทางทิศตะวันตกสุดของอำเภอบางกรวย ห่างจากที่ว่าการอำเภอบางกรวยประมาณ 24 กิโลเมตร มีเนื้อที่ประมาณ 14.78 ตารางกิโลเมตรหรือประมาณ 9,240 ไร่ มีอาณาเขตติดต่อกับตำบลข้างเคียงดังต่อไปนี้
  ทิศเหนือ ติดต่อกับตำบลบางใหญ่ (เขตองค์การบริหารส่วนตำบลบางใหญ่ อำเภอบางใหญ่) และตำบลบางม่วง (เขตเทศบาลตำบลบ้านบางม่วง อำเภอบางใหญ่) มีคลองขุดใหม่ คลองจีนบ่าย แนวแบ่งเขตการปกครองระหว่างตำบลศาลากลางกับตำบลบางใหญ่และตำบลบางม่วง และถนนบางม่วง-บางคูลัดเป็นเส้นแบ่งเขต
  ทิศตะวันออก ติดต่อกับตำบลปลายบาง (เขตเทศบาลตำบลปลายบาง) มีแนวแบ่งเขตการปกครองระหว่างตำบลศาลากลางกับตำบลปลายบางและคลองยายส่อนเป็นเส้นแบ่งเขต
  ทิศใต้ ติดต่อกับแขวงศาลาธรรมสพน์ (เขตทวีวัฒนา กรุงเทพมหานคร) มีแนวกึ่งกลางคลองมหาสวัสดิ์เป็นเส้นแบ่งเขต
  ทิศตะวันตก ติดต่อกับตำบลศาลายา (เขตเทศบาลตำบลศาลายาและองค์การบริหารส่วนตำบลศาลายา อำเภอพุทธมณฑล จังหวัดนครปฐม) มีแนวกึ่งกลางคลองนราภิรมย์เป็นเส้นแบ่งเขต

ภูมิประเทศ 
ลักษณะภูมิประเทศของเทศบาลตำบลศาลากลางส่วนใหญ่เป็นที่ราบลุ่มอ่างกระทะ พื้นที่ทำการเกษตร ปลูกผัก ผลไม้ นาข้าว

เขตการปกครอง 
ตำบลศาลากลางมีเขตการปกครองย่อยทั้งหมดจำนวน 6 หมู่บ้าน ได้แก่
 หมู่ที่ 1 บ้านคลองบางนา
 หมู่ที่ 2 บ้านประตูน้ำฉิมพลี 
 หมู่ที่ 3 บ้านศาลากลาง (บ้านคลองขุดมหาสวัสดิ์)
 หมู่ที่ 4 บ้านคลองขุดมหาสวัสดิ์ 
 หมู่ที่ 5 บ้านเจริญสุข 
 หมู่ที่ 6 บ้านนราภิรมย์

ประชากร 
เมื่อสิ้นเดือนธันวาคม พ.ศ. 2563 ในเขตตำบลศาลากลางมีประชากรทั้งสิ้น 20,057 คน แยกเป็นชาย 9,276 คน หญิง 10,781 คน มีความหนาแน่นประชากรเฉลี่ย 1,357.04 คนต่อตารางกิโลเมตร

มวลชนจัดตั้ง      
 ลูกเสือชาวบ้าน 1 รุ่น 50 คน
 ลูกเสือชาวบ้านเฉลิมพระเกียรติ 2 รุ่น 100 คน
 อาสาสมัครต้านยาเสพติด 1 รุ่น (2542) 200 คน

หมู่บ้านปลอดยาเสพติด 
 หมู่ที่ 2 บ้านประตูน้ำฉิมพลี (2542)

เศรษฐกิจ 
 อาชีพโดยทั่วไปเป็นชาวสวน บางส่วนรับราชการ รัฐวิสาหกิจ และเป็นพนักงานบริษัท รายได้เฉลี่ย 35,000 บาทต่อปี 
 เกษตรกรมีที่ดินเป็นกรรมสิทธิ์เป็นของตนเองร้อยละ 68 ร้อยละ 32 ของหมู่ที่ 6 เป็นที่เช่า ประชากรส่วนใหญ่ประกอบอาชีพเกษตรกรรม
 เกษตรกรส่วนใหญ่ทำสวนผักและไม้ดอกไม้ประดับในหมู่ที่ 1-5 และทำนาบัวในหมู่ที่ 6
 หน่วยธุรกิจในเขตเทศบาลตำบลศาลากลาง มีสถานีบริการน้ำมันขนาดเล็ก 3 แห่ง และโรงงาน 2 แห่ง

สังคม   
ประชากรส่วนใหญ่สามารถอ่านออกเขียนได้ จบการศึกษาภาคบังคับ ร้อยละ 62 และกำลังศึกษาต่อในระดับต่าง ๆ อีกร้อยละ 23

สถานศึกษา 
 โรงเรียนประถมศึกษา 2 แห่ง 
 โรงเรียนวัดใหม่ผดุงเขต หมู่ที่ 3   
 โรงเรียนนุ่มประสงค์วิทยา หมู่ที่ 6   
 ศูนย์การเรียนชุมชนเฉลิมพระเกียรติ 1 แห่ง 
 ที่อ่านหนังสือพิมพ์ประจำหมู่บ้าน 2 แห่ง 
 ศูนย์พัฒนาเด็กเล็ก 2 แห่ง 
 ศูนย์พัฒนาเด็กเล็กโรงเรียนวัดใหม่ผดุงเขต หมู่ที่ 3   
 ศูนย์พัฒนาเด็กเล็กโรงเรียนนุ่มประสงค์วิทยา หมู่ที่ 6

ศาสนา 
มีวัด 2 แห่ง ได้แก่ วัดใหม่ผดุงเขต หมู่ที่ 3 วัดป่ามณีกาญจณ์ หมู่ที่ 3 
นอกจากนี้ยังมีวัดจีน (ศาลเจ้า) อีก 1 แห่ง

สาธารณสุข 
สถานีอนามัย 1 แห่ง ได้แก่ สถานีอนามัยตำบลศาลากลาง

คมนาคม 
 เส้นทางคอนกรีตเสริมเหล็ก 6 สาย 
 เส้นทางลาดยาง 3 สาย 
 ถนนลูกรัง 9 สาย 
 ถนนดิน 3 สาย

โทรคมนาคม 
โทรศัพท์เข้าถึงทั้ง 6 หมู่บ้าน

ไฟฟ้า 
ไฟฟ้าเข้าถึงทั้ง 6 หมู่บ้าน

แหล่งน้ำ

แหล่งน้ำธรรมชาติ 
มีคลองทั้งหมด 8 สาย
 คลองมหาสวัสดิ์
 คลองปลายบาง 
 คลองบางนา 
 คลองยายส่อน 
 คลองผู้ใหญ่ฮง 
 คลองพระยาสงคราม 
 คลองหลังวัดใหม่ผดุงเขต 
 คลองจีนบ่าย

แหล่งน้ำที่สร้างขึ้น   
บ่อน้ำประปาและบ่อน้ำบาดาลรวม 8 แห่ง

อ้างอิง

แหล่งข้อมูลอื่น 
 เว็บไซต์เทศบาลตำบลศาลากลาง

ศาลากลาง
ศาลากลาง
ศาลากลาง